Det var Svein Åge Godtlund (55) – som står på 11. plass på stortingslista til Demokratene i Hedmark – fra Åsnes som la ut denne meldingen på Facebook:

«Gjør vel ikke noe at Hassan ble tatt av dage. Han var sikkert en fremtidig terrorist. men urettferdig kvinnen, Tone Ilebekk, ble en tilfeldig offer», står det i meldingen som 55-åringen har lagt ut etter dobbeltdrapet i Kristiansand.

Utover dagen i går ble Facebook-postingen flittig delt på nettet, og det formelig haglet med avsky-kommentarer mot Godtlunds ytring.

Glåmdalen har gjentatte ganger onsdag ettermiddag prøvd å få tak i Svein Åge Godtlund – uten å lykkes. Sent onsdag kveld ringte han Glåmdalen.

Har meldt seg ut

– Vi tar sterkt avstand fra slike ytringer, og han har fått beskjed om at han vil bli ekskludert av partiet. Men han har allerede varslet at han har meldt seg ut frivillig, sier fylkesleder Per-Christian Stenvaag (40) fra Elverum.

– Hva mener du om slike ytringer?

– Dette er langt unna det vi står for, og overhodet ikke forenlig med vårt grunnsyn eller menneskesyn.

– Men dere har også tidligere hatt medlemmer som har gitt uttrykk for noen av de samme holdningene?

– Ja, det stemmer. Desto viktigere er det for oss å være tydelige som parti at rasistiske uttalelser er uakseptable.

Også partiledelsen i Demokratene sentralt skal stå bak vedtaket om å kaste Godtlund ut av medlemsrekkene.

I går ettermiddag postet Godtlund selv en ny melding på en av sine tre facebooksider om at han forlater politikken.

– Det er trist og beklagelig at vi har medlemmer som setter oss i et så dårlig lys, men det er noen få som ødelegger for mange, mener fylkeslederen.

Også andrekandidaten

Han bebuder et nytt nominasjonsmøte i Demokratene Hedmark over nyttår.

For partiet får flere kandidater å erstatte på det nye nominasjonsmøtet.

Andrekandidat Tove Engebakken (51) – også hun fra Åsnes – varsler at hun også trekker seg etter det som har skjedd.

– Jeg ønsker overhodet ikke å assosieres med slike holdninger, og har varslet om at jeg trekker meg fra lista og partiet, sier Tove Engebakken.

– Hva tenker du om meldingen som ble lagt ut?

– Helt håpløst. Det var nettopp slike holdninger vi var lovet at det ikke skulle bli noe av. Jeg vil ikke være med på dette.